Loziqiya
Loziqiya (arabcha: اللاذقية) — Suriyaning shimoli-gʻarbiy qismidagi shahar. Loziqiya muhofazasining maʼmuriy markazi. Aholisi 305 ming kishidan ziyod (1990-yillar oʻrtalari). Oʻrta yer dengizi sohilidagi port. Loziqiya — Halab — Qamishli temir yoʻlining boshlangʻich punkti. Paxta tozalash, oziq-ovqat sanoati korxonalari, elektr motorlari zavodi, universitet bor. Zaytun moyi, ipak matolar ishlab chiqariladi. Loziqiya yaqinidan bitum olinadi. Loziqiya qadimiy shahar. Shaharga finikiyaliklar asos solgan. 7-asrda Loziqiyani arablar bosib olgan. 1516— 1918-yillarda Usmonli turklar, 1918—1943-yillarda fransuzlar qoʻl ostida boʻlgan. 1943-yildan Suriya tarkibida.